கேரளா மாநில குலுக்கல் பரிசுச் சீட்டு

கேரள மாநில குலுக்கல் பரிசுச் சீட்டு (Kerala State Lotteries) என்பது கேரள அரசால் நடத்தப்படும் ஒரு குலுக்கல் பரிசுச் சீட்டுத் திட்டமாகும். 1967 ஆம் ஆண்டில் கேரள அரசின் குலுக்கல் பரிசுச் சீட்டுத் துறையின் கீழ் நிறுவப்பட்டது. இது போன்ற குலுக்கல் பரிசு வழங்குவது இந்தியாவில் முதல் முறையாகும்.

1967இல் அனைத்து தனியார் குலுக்கல் பரிசுச் சீட்டுகளும் தடைசெய்யப்பட்டு, கேரள அரசே கேரள மாநில குலுக்கல் பரிசுச் சீட்டுகளைத் தொடங்கியது. அப்போதைய மாநில நிதியமைச்சர் பி. கே. குஞ்சு புதிய துறையை அமைப்பதில் முன்னணியாக இருந்தார். காயங்குளம் எம். எஸ். எம் அறக்கட்டளையின் தலைவராக இருந்தபோது குலுக்கல் பரிசுச் சீட்டுத் திட்டத்தை நடத்திய அனுபவம் அவருக்கு இருந்தது. மக்களுக்கு வேலைவாய்ப்பு வழங்குவதும், பொதுமக்களுக்கு இடையூறு விளைவிக்காமல் அரசாங்க நிதியை அதிகரிப்பதும் இத்திட்டத்தின் நோக்கமாகும்.
2021ஆம் ஆண்டு நிலவரப்படி, இத்துறையின் இயக்குநரகத்தின் கீழ் 500க்கும் மேற்பட்ட ஊழியர்கள் திருவனந்தபுரத்தில் உள்ள விகாஸ் பவனில் உள்ளனர். 14 மாவட்ட அலுவலகங்கள், 21 துணை அலுவலகங்கள் மற்றும் எர்ணாகுளத்தில் ஒரு பிராந்திய துணை இயக்குநரகமும் உள்ளன. கோழிக்கோடில் தணிக்கைக்கான பிராந்திய துணை இயக்குநர் அலுவலகமும் உள்ளது. ஆரம்பத்தில் நிதித் துறையின் கீழ் இருந்த இந்தத் துறை பின்னர் வரித் துறையின் கீழ் கொண்டு வரப்பட்டது.

குலுக்கல் பரிசுச் சீட்டுகளில் ஒரு வாரத்தில் ஏழு வார குலுக்கல் பரிசுச் சீட்டுகளும், ஒவ்வொரு மாதமும் ஒரு மாதாந்திர குலுக்கல் மற்றும் ஒரு வருடத்தில் 6 பம்பர் குலுக்கல் பரிசுச் சீட்டுகள் ஆகியவை அடங்கும்.

 வாராந்திர குலுக்கல் பரிசுச் சீட்டுகளின் வகைகள் 
கேரள மாநில குலுக்கல் பரிசுச் சீட்டுத் துறையால் இப்போது ஏழு வாராந்திர குலுக்கல் பரிசுச் சீட்டுகள் நடத்தப்படுகின்றன. திருவனந்தபுரம் அடுமனை சந்திப்புக்கு அருகில் உள்ள கோர்கி பவனில் ஒவ்வொரு நாளும் பிற்பகல் 3:00 மணிக்கு இந்த குலுக்கல் நடத்தப்படுகிறது.

வாராந்திர குலுக்கல் பரிசுச் சீட்டுகளைத் தவிர, கேரள மாநிலம் கிறிஸ்துமஸ், புத்தாண்டு, கோடைகாலம், மாதப் பிறப்பு (விஷு), பருவமழை, ஓணம் மற்றும் பூஜை போன்ற பல பருவகால 'பம்பர்' குலுக்கல் பரிசுச் சீட்டுகளைக் கொண்டுள்ளது.

 முடிவுகள் வெளியீடு 
ஒவ்வொரு வார குலுக்கல் பரிசுச் சீட்டுக்கும் குறிப்பிடப்பட்ட நாட்களில் பிற்பகல் 3 மணிக்கு நடத்தப்படுகின்றன. குலுக்கலின் முடிவை அதே நாளில் தனது அதிகாரப்பூர்வ இணையதளத்தில் வெளியிடுகிறது. முடிவுகள் கேரள அரசு வர்த்தமானியிலும் வெளியிடப்படுகின்றன. பரிசு வென்றவர்கள் குலுக்கல் தேதியிலிருந்து 30 நாட்களுக்குள் தான் வாங்கியச் சீட்டினை ஒப்படைக்க வேண்டும்.

 குலுக்கல் பரிசுச் சீட்டின் பயன்கள் 
கேரள மாநில குலுக்கல் பரிசுச் சீட்டுடன் தொடர்புடைய பல நன்மைகள் உள்ளன. பரிசுச் சீட்டு விற்பனையிலிருந்து பெறப்படும் சரக்கு மற்றும் சேவை வரி கேரளாவில் பல நலத்திட்டங்களுக்கு ஆதரவளிக்க உதவுகிறது.

இவற்றில் ஒன்று, மருத்துவச் செலவுகளைச் செலுத்த முடியாத மாநில குடிமக்களுக்கு நிதி உதவி வழங்கும் கருணைத் திட்டம் ஆகும். இது தொடங்கப்பட்டதிலிருந்து 27,000 க்கும் மேற்பட்ட குடிமக்களுக்கு உதவியுள்ளது. இந்தத் திட்டம் முதன்மையாக புற்றுநோய், ஹீமோபிலியா, சிறுநீரகப் பாதிப்பு மற்றும் இதய நோய்கள் போன்ற கடுமையான நோய்களால் பாதிக்கப்பட்ட கேரளாவின் ஏழை மக்களுக்கு நிதி உதவி வழங்குவதிலும், நோய்த்தடுப்பு பராமரிப்பிலும் கவனம் செலுத்துகிறது. கேரள குலுக்கல் பரிசுச் சீட்டுகள் மூலம் ஒவ்வொரு மாதமும் நூற்றுக்கணக்கான குடும்பங்கள் வறுமைக் கோட்டிற்கு மேலே வருகின்றன. கோடிக்கணக்கான மதிப்புள்ள குலுக்கல் பரிசுச் சீட்டுகளை வெல்வோம் என்ற நம்பிக்கையுடன் ஒவ்வொரு நாளும் பிற்பகல் 3 மணிக்கு முடிவுகளைக் காண ஆயிரக்கணக்கான மக்கள் காத்திருக்கிறார்கள். 

 மேற்கோள்கள் 

பகுப்பு:கேரள அரசு நிறுவனங்கள்